Nanna W. Gotfredsen (M), 2025-12-11:
Tak for ordet, formand, og tak til forslagsstillerne.
Jeg ved godt, og jeg er ikke det mindste i tvivl om, hvor forslaget kommer fra.
Det kommer fra et godt sted og et vigtigt sted.
Jeg er heller ikke i tvivl om, at der kunne være god gavn af en øget samtale om det her tema med psykedelisk assisteret terapi.
Der har været utrolig mange benspænd gennem årene efter singlekonventionen.
Jeg hører åbenhed.
Jeg hører det fra ministeren her i salen i dag, og jeg hører det også i andre fora i forbindelse med Christiansborg.
Vi har faktisk flyttet os ret meget fra tidligere tiders konventionsbenspænd, og forskningen brager derudad.
Det, der er så vanvittig vigtigt, er, at selv om vi har fået taget gevaldigt livtag med psykiatrien og afsat en pokkers masse ressourcer til den og sådan, bliver den ikke, som vi kunne ønske os, over natten.
Der er nogle, og det er jo det, det handler om, der bare ikke er godt nok hjulpet inden for de eksisterende rammer, om de så opjusteres nok så meget.
Derfor skal vi pinedød være åbne og søgende.
Det skylder vi
de ramte.
De lider.
Det er det, det i bund og grund handler om.
Det handler om mennesker, hårdt, ja, nærmest ubeskriveligt hårdt ramte mennesker, ekstremt lidende mennesker.
Blandt dem er der en hel masse, jeg selv kender og holder af, ptsd-ramte veteraner og folk, der fuldstændig er knækket og lever på gaden i dag efter uhyrlige oplevelser gennem opvæksten og tilværelsen i øvrigt, og som ikke på nogen måde oplever sig hjulpet i dag og derfor søger nye og andre veje.
Det er ikke alle, der går i stykker af ekstreme oplevelser, men nogle gør.
Vi skal være der for dem, og vi bør også være der for dem, når de søger nye og andre veje.
Meget tyder jo på, at der i forhold til temaet her, altså for beslutningsforslaget – selv om jeg tror, vi er efterladt i lidt forvirring om, hvad det egentlig handler om – er et stadig rigeligt og uudnyttet potentiale.
Forskningen er i gang.
Det er godt, og der skal mere til, men en arbejdsgruppe?
Vi må jo få det konkretiseret i udvalgsarbejdet, hvad det er for en arbejdsgruppe, hvor den skal være, hvem der skal sidde for bordenden, og hvad det skal gå ud på.
Nu hørte jeg fra fru Louise Brown, at måske skulle den ligefrem lukke en dør til noget.
Det synes jeg slet ikke den skal.
Så jeg er forvirret på et højere plan, i forhold til hvad det er, det går ud på.
Hvorfor laver vi ikke bare selv en arbejdsgruppe herinde, på tværs af partierne og med inddragelse af videnspersoner og erfaringspersoner?
Hvorfor gør vi det ikke bare selv?
Jeg må sige, at med de arbejdsgrupper, jeg selv har set på området i 00'erne, da nogle gerne ville have diacetylmorfinen indført, skræmmer sporene altså noget.
Det var ørkesløse politiske drøftelser gennem 15 år, mens folk døde, uden den behandling i hvert fald.
Og hvad er egentlig det presserende nu?
Er det en arbejdsgruppe, eller er det skadesreduktionen?
Det ser jeg også at der er opmærksomhed på, for det foregår jo derude.
Det foregår.
Det skete i går, det sker i dag, og det sker i morgen, og det sker under kriminaliserede omstændigheder.
Det går under jorden, om det så er under mere eller mindre kontrollerede omstændigheder.
Der kan indgå et hav af sundhedspersoner, der sørger for, at der ikke sker noget helt forfærdeligt, men de er jo også kriminaliserede, måske, og så foregår det med i vid udstrækning illegalt erhvervede psykedeliske præparater, og dem er der jo stor risiko behæftet med.
Så hvad gør vi ved det?
Det synes jeg vi skal tale rigtig meget mere om.
Jeg undrer mig over, at der med al den åbenhed ikke har været et massivt pres på fordelingen af forskningsmidler i forhold til at få det her på banen.
Jeg har forhørt mig rundtomkring, og så vidt jeg kan høre, er der ikke nogen, der har rejst spørgsmålet, i forhold til om vi kunne afsætte nogle forskningsmidler til området, så vi kunne komme videre.
Det er jo der, det skal ske, men lad os også få en samtale.
Jeg tror altså, at jeg må sige, at vi ikke støtter en arbejdsgruppe, men lad os arbejde videre med det og kigge på en beretningstekst.
Tak for ordet.